Foto: 123rf



AMERIČKI Nacionalni institut za rak u subotu je otkrio veliku vijest, na svojim web stranicama objavili su kako marihuana ubija stanice tumora. Te optimistične rezultate dobili su studijama provedenim na miševima i štakorima, koje su pokazale kako aktivne supstance kanabisa, THC I CBD, doista ubijaju stanice raka.

Potpišite Indexovu peticiju

Index je danas pokrenuo peticiju u kojoj tražimo potpunu legalizaciju marihuane - u medicinske, gospodarske i rekreativne svrhe. Dajte svoj potpis, ukoliko želite da i Hrvatska, kao primjerice Amerika ili pak Italija, krene u potpunu legalizaciju kanabisa.

Potpišite peticiju

U nekoliko sati prikupljeno je gotovo tri tisuće potpisa, a brojke rastu i dalje.

Za komentar najnovijih otkrića što se marihuane u medicini tiče upitali smo Vladu, koja nas je automatski uputila na Ministarstvo zdravlja, a oni na dr. Ognjena Brborovića koji se bavi analizom i preporukama primjene indijske konoplje u medicini, a koji je već jednom za Index ispričao sve o regulaciji marihuane u Hrvatskoj te koji nam je tada kazao - "Nema dileme, ona je i droga i lijek."



Predsjednik Povjerenstva za analizu i preporuke primjene indijske konoplje u medicinske svrhe dr. Ognjen Brborović za Index je kazao kako je uvjeren da je povjerenstvo u svibnju, kada je najavljena regulacija kanabisa u medicinske svrhe u Hrvatskoj, napravilo najbolji popis i pregled svih znanstvenih istraživanja vezanih za marihuanu u svijetu. No, kako nam je kazao, nijedno istraživanje na ljudima još nije napravljeno.



Regulacija marihuane u Hrvatskoj možda već do kraja kolovoza

Predsjednik Povjerenstva za Index je kazao kako su dobro upoznati s gore spomenutim otkrićima Nacionalnog instituta za rak u SAD-u te kako jedva čekaju da krenu istraživanja na ljudima.



"Ova istraživanja na životinjama i u posudicama ipak nisu dovoljna. I Bob Marley je umro od karcinoma, a on je stvarno duvao. Nismo ni blizu" rekao je stručnjak.



Što se tiče upotrebe medicinske marihuane u Hrvatskoj, za već objavljeni popis bolesti, do nje bi moglo doći prije nego što smo se nadali.



Ovo sada je divlji zapad

Tekst se nastavlja ispod oglasa

"Mene ne bi čudilo da to bude do kraja kolovoza, no to ne znači previše za korisnike. Mi smo nekako u duhu socijalizma navikli i očekujemo od države da sve napravi. A ono što nas čeka nakon regulacije je poduzetnički dio. Tu ostaje riskantna investicija, uvoz, istraživanja, riskiranje povrata novca. To neće raditi država, ona daje pravilnik, a poduzetnici su oni koji se onda kreću time baviti. Hoće li se to desiti u roku od mjesec dana ili 6 mjeseci, to mi ne znamo", rekao nam je dr. Brborović, koji kaže kako raditi neku dramu oko kanabisa nema smisla, jer su droge u medicini poznata stvar i koriste se oduvijek.



"Ovo što sada imamo je bizarna situacija, divlji zapad. Tržište je potpuno slobodno, ljudi kupuju, nitko im ne propisuje, ne znaju se doze, ne znaju od koga kupuju, niti znaju kvalitetu i cijenu", zaključio je Brborović.

Komentare smo tražili i od SDP-a, HDZ-a, Kolinde Grabar Kitarović, no svi šute o toj temi, nijedan odgovor nismo dobili. Javio se jedino ORaH, koji potpuno podržava i zalaže se za legalizaciju i liberalizaciju marihuane u Hrvatskoj.

"ORaH se zalaže za cjelovitu legalizaciju i liberalizaciju konoplje u industrijske, medicinske i rekreativne svrhe"

Mnoge su studije i ranije pokazale da cannabis liječi i pomaže kod izlječenja mnogih bolesti pa tako i raka. Rezultati studija nisu neočekivani obzirom da su već i mnoge ranije studije pokazale i dokazale isto. ORaH se zalaže za cjelovitu legalizaciju i liberalizaciju konoplje u industrijske, medicinske i osobne (rekreativne) svrhe. Kao jedina stranka s javnom politikom "Potencijala konoplje" o kojoj smo proveli i javnu raspravu, naveli smo mnoge bolesti koje se mogu uspješno liječiti ili barem olakšati život bolesnika uz pomoć indijske konoplje: Chronova bolest, čir na želucu, glaukom, razni oblici raka, tumori mozga, multipla skleroza, epilepsija, reumatični artritis, Alzheimerova bolest, anoreksija, AIDS, PTSP, astma, depresija, kronične bolesti, menstrualni bolovi, migrena i osteoporoza.



Mnoge studije su pokazale da indijska konoplja pri određenim bolesnim stanjima djeluje učinkovitije i sigurnije od konvencionalnih lijekova. Aktivnim zagovaranjem teme konoplje, između ostalog i Prijedlogom zakona o suzbijanju zlouporabe opojnih droga u kojoj smo tražili potpunu legalizaciju i liberalizaciju konoplje u gospodarske, medicinske, rekreativne i osobne svrhe, a koji je vladajuća većina odbila, utjecali smo na pokretanje Povjerenstva Ministarstva zdravlja za legalizaciju konoplje u medicinske svrhe koje je nedavno iznijelo smjernice za upotrebu indijske konoplje u Hrvatskoj.



"Želimo slijediti modele zemalja popu SAD-a, Kanade i Izraela"

Zalažemo se za potpunu legalizaciju i liberalizaciju konoplje. To samo po sebi podrazumijeva ne samo širenje popisa indikacija, već i legalnu upotrebu konoplje u osobne i rekreativne svrhe, a ne samo za medicinsku upotrebu. Smatramo da to treba biti pod kontrolom države kako bismo ispoštovali odredbe UN-ove Konvencije. U ORaH-u smatramo kako je za medicinsku konoplju, odnosno za osobe koje se njome liječe, kvalitetnija i bolja praksa zemlja poput SAD-a, Kanade i Izraela jer su se pokazale uspješne, a propisuju indikacije koje nisu potvrđene kliničkim probama. Modele navedenih zemalja želimo slijediti pri uspostavi sustava liječena konopljom u Hrvatskoj", komentirali su nam iz ORaH-a.